
Egyedül nem megy, avagy a versenytárs autógyártók közötti stratégiai szövetségek legújabb tendenciái

Az elmúlt két évtizedben a stratégiai szövetségek a legtöbb vállalat verseny- és növekedési stratégiájának fontos elemévé váltak. Különösen igaz ez az autóiparra, ahol nagy horderejű változások mentek végbe a globálisan jelentkező válság, a csökkenő reáljövedelem, a vásárlók bizalomvesztése, illetve változó igényeik miatt. A kedvezőtlen hatások kivédésére egyre több gyártó alakít ki együttműködést versenytársaival a működési hatékonyság javítása, új piacokhoz való hozzáférés vagy épp a túlélés érdekében.
A dolgozat célja egy olyan modell megalkotása és gyakorlati alkalmazásának illusztrálása, amely sikerrel alkalmazható a 2008 után megkötött autóipari horizontális szövetségek tendenciáinak értékelésénél. A Daimler—Renault-Nissan szövetség példáján bemutatott modell Kaplan és Norton stratégiai térképét ülteti át az autóipari szövetségek környezetébe, szemléltetve ezzel az iparág sikerkritériumait és a piaci folyamatokban rejlő lehetőségeket.
A dolgozat azon túl, hogy áttekinti a Daimler—Renault-Nissan szövetség motivációit, működését és egyedi vállalati stratégiákból eredeztethető meghatározottságát, kontextusba is helyezi azt a szövetségesi portfolió felrajzolásával. Rámutat az autóipari szövetségek minőségileg változó voltára, különösen a méretgazdaságossági és technológiai együttműködések felértékelődésére.



